Hera (asteroīdu zonde)

Hera ir Eiropas Kosmosa aģentūras asteroīdu zonde, kas paredzēta asteroīdu dubultās sistēmas 65803 Didymos izpētei. Kosmiskais aparāts tika palaists 2024. gada 7. oktobrī. Asteroīda sasniegšana plānota 2026. gada 14. decembrī.

2022. gada 26. septembrī Didymos dabīgajā pavadonī Dimorphos ietriecās NASA zondes DART impaktors. Hera pētīs izmaiņas, kas ir notikušas četru gadu laikā.

Kosmisko aparātu izgatavoja Vācijas uzņēmums OHB SE.
Hera uz asteroīdu sistēmu nogādās divus CubeSat tipa nanopavadoņus: Milani un Juventas. To uzdevums ir veikt pētījumus, kas papildina Hera veiktos pētījumus.

Zonde ir nosaukta sengrieķu dievietes Hēras vārdā.

 Derīgā krava 
Uz Hera izvietoti vairāki zinātniskie instrumenti:
 AFC (Asteroid framing cameras) — galvenais instruments ir divas kameras, ko izstrādājis uzņēmums JenaOptronik. Katrai no tām ir identisks un dublējošs FaintStar panhromatiskais 1020 × 1020 pikseļu sensors ar telefoto objektīvu. Redzamības lauks ir 5,5 × 5,5 grādi, un telpiskā izšķirtspēja sasniedz vienu metru 10 kilometru attālumā.
 Hyperspectral imager – HyperScout-H — hiperspektrālais attēlveidotājs, kam jānodrošina attēli spektrālajā diapazonā no 665 līdz 975 nm (redzamajā un tuvajā infrasarkanajā gaismā). Instruments veic novērojumus 25 dažādās spektrālās joslās. To ir izstrādājis Cosine Remote Sensing. Šī ir īpaša Hera vajadzībām izstrādāta versija, kas atšķiras no standarta HyperScout kameras.
 PALT (Planetary altimeter) — mikro lidara planētas altimetrs, kurā izmanto lāzeru, kas izstaro infrasarkano staru kūli 1,5 mikronu platumā. Tā pēdas uz zemes ir 1 metrs 1 kilometra (1 miliradiāna) augstumā. Augstuma mērījumu precizitāte ir 0,5 metri. Tā frekvence ir 10 hercu.
 TIRI (Thermal Infrared Imager) —  Japānas kosmosa aģentūras JAXA piegādāts termālais infrasarkano staru attēlveidotājs. Novērojamais spektrālais diapazons ir no 7 līdz 14 mikroniem, un tam ir 6 filtri. Tā redzamības diapazons ir 13,3 × 10,6°. Telpiskā izšķirtspēja ir 2,3 metri 10 kilometru attālumā.
 X-DST (X-Band Radio Science) — instruments, izmantojot Doplera efekta radītos radioviļņu traucējumus, mērīs abu asteroīdu masu, to gravitācijas lauka īpašības, rotācijas ātrumu un orbītas. Mērījumi attiecas uz radio apmaiņu starp Hera un Zemes stacijām, kā arī starp Hera un nanopavadoņiem. Ņemot vērā zemo orbītu, kurā riņķos CubeSat, šie pēdējie mērījumi ir ļoti svarīgi, lai noteiktu Didymos gravitāciju.

 Lidojuma gaita 
Hera tika palaists  14:52:11 UTC ar nesējraķeti Falcon 9 Block 5 no Kanaverala raga Kosmosa spēku stacijas starta laukuma SLC‑40. Zonde tika ievadīta heliocentriskā orbītā.
2024. gada novembrī tika veikts trajektorijas korekcijas manevrs.

2025. gada 12. martā Hera veica gravitācijas manevru, pārlidojot Marsu, kur kādu laiku novēroja Deimosu.

65803 Didymos sasniegšana plānota 2026. gada 14. decembrī.

 Atsauces 

 Ārējās saites 
 Hera Mission Observatoire de la Côte d’Azur , 
 Hera European Space Agency 
 Hera Gunter Dirk Krebs 

Kategorija:ESA starpplanētu zondes
Kategorija:Asteroīdu zondes